آسٹریلیا

**آسْٹْریلِیا**  جنوبی نصف کُرے کا ایک ملک ہے جو دنیا کے سب سے چھوٹے براعظم پر مشتمل ہے۔ اس میں تسمانیہ کا بڑا جزیرہ اور بحر جنوبی، بحر ہند اور بحر الکاہل کے کئی چھوٹے بڑے جزائر شامل ہیں۔ اس کے ہمسایہ ممالک میں انڈونیشیا، مشرقی تیمور اور پاپوا نیو گنی شمال کی طرف، سولومن جزائر، وانواتو اور نیو کیلیڈونیا شمال مشرق کی طرف اور نیوزی لینڈ جنوب مشرق کی طرف موجود ہے۔

آسٹریلیا کا مرکزی حصہ 42000 سال سے قدیمی آسٹریلین لوگوں سے آباد رہا ہے۔ شمال سے آنے والے اکا دکا ماہی گیروں اور یورپی مہم جوؤں اور تاجروں نے 17ویں صدی میں ادھر آنا شروع کر دیا تھا۔ 1770ءمیں، آسٹریلیا کے مشرقی نصف حصہ پر برطانیہ نے دعویٰ کیا۔ اسے پھر 26 جنوری 1788ء میں، نیو ساؤتھ ویلز کی کالونی کا حصہ بنا دیا گیا۔ جونہی آبادی بڑھتی گئی اور نئے علاقے دریافت ہوتے گئے، 19ویں صدی تک ادھر مزید پانچ کالونیاں بھی بنا دی گئیں۔

یکم جنوری1901ء کو، ان 6 کالونیوں نے مل کر ایک فیڈریشن بنائی اور اس طرح دولت مشترکہ آسٹریلیا وجود میں آئی۔ فیڈریشن سے لے کر اب تک، آسٹریلیا میں معتدل جمہوری سیاسی نظام موجود ہے اور یہ ابھی تک دولت مشترکہ ہے۔ اس کا دار الحکومت کینبرا ہے۔ اس کی آبادی 2 کروڑ 10 لاکھ ہے اور یہ مین لینڈ کے دارلحکومتوں سڈنی، میلبورن، برسبن، پرتھ اور ایڈیلیڈ میں پھیلا ہوا ہے۔

## وجہ تسمیہ
لاطینی میں آسٹریلیس کا مطلب "جو جنوب میں ہو" ہے۔ جنوب کی نامعلوم زمین کے بارے کہانیاں قدیم رومن دور میں ملتی ہیں لیکن ان میں اصل براعظم کے بارے کوئی حقیقی معلومات نہیں تھیں۔ آسٹریلیا کا لفظ انگریزی میں پہلی بار 1625ء میں استعمال کیا گیا۔ 1793ء میں جارج شا اور سر جیمز سمتھ نے زوالوجی اور باٹنی برائے نیو ہالینڈ کے نام سے تحریر شائع کی جس میں انھوں نے وسیع و عریض جزیرے کا ذکر کیا تھا نہ کہ بطور براعظم کے۔ 1814ء میں آسٹریلیا کا نام مشہور ہوا جو ایک برطانوی نیویگیٹر نے اپنے سفر کے بعد کتاب کی شکل میں لکھا۔ اس کا نام میتھیو فلنڈرز تھا اور اس نے پہلی بار آسٹریلیا کے گرد چکر لگایا۔ اس کتاب کی نوعیت اگرچہ فوجی تھی، لیکن لفظ "آسٹریلیا" کو عام مقبولیت حاصل ہوئی کیونکہ یہ کتاب وسیع پیمانے پر پڑھی گئی۔ بعد ازاں نیو ساوتھ ویلز کے گورنر نے اپنے سرکاری مراسلات میں لفظ "آسٹریلیا" کو استعمال کیا اور 1817ء میں اس نام کو سرکاری درجہ دینے کی سفارش کی گئی جو منظور ہوئی۔

## تاریخ
ابتدائی انسانی آبادکاری کا اندازہ 42،000 سے 48،000 سال قبل کا لگایا گیا ہے۔ یہ لوگ موجودہ دور کے قدیمی آسٹریلیائی باشندوں کے اجداد تھے جو جنوب مشرقی ایشیا سے زمینی راستے سے ادھر پہنچے تھے۔ ان کی اکثریت شکاری اور گلہ بانوں کی تھی۔

آسٹریلیا کا مشاہدہ کرنے والا پہلا غیر متنازع یورپی ہالینڈ کا جہاز راں ولیم جانسزون تھا جس نے کیپ یارک کے جزیرہ نما کے ساحل کا منظر، 1606ء میں دیکھا۔ 17ویں صدی کے دوران میں ہالینڈ کے باشندوں نے مکمل مغربی اورشمالی ساحلی علاقوں کے نقشے بنائے اور اسے نیو ہالینڈ کا نام دیا لیکن آبادکاری کی کوئی کوشش نہیں کی۔ 1770ء میں، جیمز کُک ادھر پہنچا اور مشرقی ساحل کا نقشہ بنایا اور اسے نیو ساؤتھ ویلز کا نام دیا اور اسے برطانیہ کا حصہ بنایا۔

آسٹریلیا کی مقامی آبادی جس کا اندازہ یورپی لوگوں کی آمد کے وقت 350،000 کے قریب لگایا جاتا ہے، 150 سال کے بعد ڈرامائی حد تک کم ہو گئی۔ اس کی وجوہات میں بیماریاں، یورپی لوگوں کی زبردستی آمد اور ثقافتی تفریق تھیں۔ اس کے علاوہ مقامی لوگوں سے ان کے بچے چھیننا بھی ان کی نسل کشی کے مترادف سمجھاجاتا ہے۔ اس کے علاوہ ان قدیمی باشندوں کی تاریخ میں سیاسی اور نظریاتی مقاصد کے لیے تحاریف بھی کی گئی تھیں۔ آسٹریلوی اسے تاریخی جنگ کا نام دیتے ہیں۔ 1967ء کے ریفرنڈم کے بعد، حکومت نے مقامی لوگوں ان کے حقوق دینے شروع کیے جن میں زمین کا حق ملکیت، آبائی اعزازات وغیرہ کو 1992ء میں جا کر تسلیم کیا گیا۔ اب بھی جو اراضی مقامی لوگوں کے پاس ہے اسے آسٹریلیا کی حکومت ہتھیانے کی کوشش میں رہتی ہے۔ آسٹریلیا ان سات ممالک میں شامل ہے، جو بیس سال سے اقوام متحدہ کی اس قرارداد کی مخالفت کرتے رہے ہیں جس میں اصلی مقامی آبادیوں کے حقوق کا اعلان کیا گیا ہے۔

سونے کی تلاش کے لیے آسٹریلیا میں 1850ء کے اوائل میں دوڑ شروع ہوئی۔ اس کے نتیجے میں چھوٹے پیمانے پر بغاوتیں بھی ہوئیں۔
ویسٹ منسٹر کے 1931ء کے قانون نے آسٹریلیا اور برطانیہ کے آئینی تعلقات کو زیادہ تر ختم کر دیا جب آسٹریلیا نے اس کو 1942ء میں قبول کیا۔ 1942ء میں ایشیا میں برطانیہ کی شکست اور پھر جاپان کے حملے کے اندیشے کے باعث آسٹریلیا نے امریکا کو اپنا نیا حامی و مددگار بنایا۔ 1951ء سے اب تک آسٹریلیا امریکا کا باقاعدہ فوجی حلیف شمار ہوتا ہے۔ دوسری جنگ عظیم کے بعد آسٹریلیا نے یورپ سے تارکین وطن کی حوصلہ افزائی کی۔ 1970ء میں سفید آسٹریلیا کی پالیسی کے اختتام پر ایشیا اور دیگر غیر یورپی علاقوں سے افراد نے آسٹریلیا کی طرف جانا شروع کر دیا۔ اس سے آسٹریلیا کی اپنی آبادی، ثقافت اور تشخص پر بہت گہرا اثر پڑا۔

## جغرافیہ
بحر ہند اور بحرالکاہل سے گھرا ہوا، آسٹریلیا کو ارافورا اور تیمور  سمندروں کے ذریعے ایشیا سے الگ کیا گیا ہے، کورل سمندر کوئنز لینڈ کے ساحل پر واقع ہے اور بحیرہ تسمان آسٹریلیا اور نیوزی لینڈ کے درمیان واقع ہے۔ دنیا کا سب سے چھوٹا براعظم اور کل رقبہ کے لحاظ سے چھٹا سب سے بڑا ملک، آسٹریلیا  اپنے سائز اور تنہائی کی وجہ سے  اکثر "جزیرہ براعظم" کہا جاتا ہے اور کبھی کبھی اسے دنیا کا سب سے بڑا جزیرہ بھی سمجھا جاتا ہے۔ آسٹریلیا کے پاس 34,218 کلومیٹر (21,262 میل) ساحلی پٹی ہے (تمام آف شور جزائر کو چھوڑ کر) اور 8,148,250 مربع کلومیٹر (3,146,060 مربع میل) کے وسیع خصوصی اقتصادی زون کا دعویٰ کرتا ہے۔ اس خصوصی اقتصادی زون میں آسٹریلیا کا انٹارکٹک علاقہ شامل نہیں ہے۔ مین لینڈ آسٹریلیا عرض البلد 9° اور 44° جنوب اور طول البلد 112° اور 154° مشرق کے درمیان واقع ہے۔ آسٹریلیا کا سائز اسے مختلف قسم کے مناظر دیتا ہے، شمال مشرق میں استوائی بارشی جنگلات، جنوب مشرق، جنوب مغرب اور مشرق میں پہاڑی سلسلے اور مرکز میں صحرا۔ صحرائی یا نیم بنجر زمین جسے عام طور پر آؤٹ بیک کے نام سے جانا جاتا ہے وہ زمین کا سب سے بڑا حصہ بناتی ہے۔ آسٹریلیا سب سے خشک آباد براعظم ہے؛ براعظمی علاقے میں اس کی سالانہ بارش اوسطاً 500 ملی میٹر سے کم ہے۔ آبادی کی کثافت 3.4 باشندے فی مربع کلومیٹر ہے، حالانکہ آبادی کی بڑی اکثریت معتدل جنوب مشرقی ساحلی پٹی کے ساتھ رہتی ہے۔ وسطی میلبورن میں آبادی کی کثافت 19,500 مکین فی مربع کلومیٹر سے زیادہ ہے۔

گریٹ بیریئر ریف، دنیا کی سب سے بڑی مرجان کی چٹان، شمال مشرقی ساحل سے تھوڑے فاصلے پر واقع ہے اور 2,000 کلومیٹر (1,200 میل) تک پھیلی ہوئی ہے۔ ماؤنٹ آگسٹس، دنیا کا سب سے بڑا  یک سنگی (مونولیتھ) ہے، مغربی آسٹریلیا میں واقع ہے۔ ماؤنٹ کوشیوزکو 2,227 میٹر (7,310 فٹ) پر، آسٹریلیا کی سرزمین پر سب سے اونچا پہاڑ ہے۔ اس سے بھی اونچی ماوسن چوٹی (2,745 میٹر یا 9,006 فٹ)،  ہیرڈ آئی لینڈ کے دور دراز آسٹریلوی بیرونی علاقے اور آسٹریلیا کے انٹارکٹک علاقے میں، ماؤنٹ میک کلینٹاک اور ماؤنٹ مینزیز، 3,492 میٹر اور  3,492 میٹر پر بالترتیب۔ مشرقی آسٹریلیا کو عظیم تقسیم کی حد سے نشان زد کیا گیا ہے، جو کوئنز لینڈ، نیو ساؤتھ ویلز اور وکٹوریہ کے بیشتر ساحل کے متوازی چلتی ہے۔ یہ نام قطعی طور پر درست نہیں ہے، کیونکہ رینج کے کچھ حصے نچلی پہاڑیوں پر مشتمل ہیں اور اونچائی والے علاقوں کی اونچائی عام طور پر 1,600 میٹر (5,200 فٹ) سے زیادہ نہیں ہوتی ہے۔ ساحلی اونچے علاقے اور بریگلو گھاس کے میدانوں کی پٹی ساحل اور پہاڑوں کے درمیان واقع ہے، جب کہ تقسیم کرنے والے رینج کے اندر گھاس کے میدان اور جھاڑیوں کے بڑے علاقے ہیں۔ ان میں نیو ساؤتھ ویلز کے مغربی میدانی علاقے اور اندرون ملک کوئنز لینڈ کے مچل گراس ڈاؤنز اور ملگا لینڈز شامل ہیں۔ سرزمین کا شمالی ترین نقطہ استوائی کیپ یارک جزیرہ نما ہے۔

ٹاپ اینڈ اور خلیجی ملک کے مناظر ان کی استوائی آب و ہوا کے ساتھ میں جنگل، گیلی زمین، گھاس کا میدان، برساتی جنگل اور صحرا شامل ہیں۔ براعظم کے شمال مغربی کونے میں کمبرلے کی ریت کے پتھر کی چٹانیں اور گھاٹیاں ہیں اور اس کے نیچے پِلبرا ہے۔ وکٹوریہ میدانی استوائی سوانا کمبرلے اور ارنہیم لینڈ سوانا کے جنوب میں واقع ہے، جو ساحلی سوانا اور اندرونی صحراؤں کے درمیان ایک منتقلی کی تشکیل کرتا ہے۔ ملک کے مرکز میں وسطی آسٹریلیا کے اوپری علاقے ہیں۔ مرکز اور جنوب کی نمایاں خصوصیات میں شامل ہیں الورو (آئر کی چٹان کے نام سے بھی جانا جاتا ہے)، مشہور سینڈ اسٹون یک سنگی اور اندرون ملک سمپسن،  تیراری اور اسٹرٹ، اسٹونی، گبسن، گریٹ سینڈی اور گریٹ وکٹوریہ صحرا کے ساتھ مشہور نلربور میدان جو جنوبی ساحل پر ہے۔ مغربی آسٹریلیا, مولگا جھاڑی کے اندرونی صحراؤں اور بحیرہ روم کی آب و ہوا والے جنوب مغربی آسٹریلیا کے درمیان واقع ہے۔

## سیاست
دولت مشترکہ آسٹریلیا ایک آئینی بادشاہت ہے جس میں پارلیمانی نظام حکومت ہے۔ شاہ چارلس آسٹریلیا کے بادشاہ ہیں اور ان کا یہ کردار دولت مشترکہ کے دیگر ممالک کی نسبت مختلف ہے۔ وفاقی سطح پر بادشاہ کی نمائندگی کرنے کے لیے گورنر جنرل ہوتا ہے۔ اگرچہ آئینی طور پر گورنر جنرل کو وسیع اختیارات ملے ہوتے ہیں عموماً ان کا استعمال وزیر اعظم کے مشورے سے کیا جاتا ہے۔
حکومت تین مختلف شاخوں میں اس طرح تقسیم ہے :
* پارلیمان
* اشرافیہ
* عدلیہ
دو ایوانوں پر مشتمل دولت مشترکہ کی پارلیمان بادشاہ، سینٹ جس میں 76 اراکین ہوتے ہیں اور ایک ایوان نمائندگان جس کے 150 اراکان ہوتے ہیں، پر مشتمل ہے۔
یہاں تین بڑی سیاسی جماعتیں ہیں : آسٹریلین لیبر پارٹی، لبرل پارٹی اور نیشنل پارٹی۔ آزاد اراکین اور کئی چھوٹی پارٹیاں بھی موجود ہوتی ہیں۔

## ریاستیں اور مملکتیں

آسٹریلیا میں چھ ریاستیں اور دو بڑی اور کئی چھوٹی مملکتیں ہیں۔ ریاستوں میں نیو ساؤتھ ویلز، کوئینز لینڈ، ساوتھ آسٹریلیا، تسمانیہ، وکٹوریا اور ویسٹرن آسٹریلیا شامل ہیں۔ بڑی مملکتیں شمالی مملکت اور آسٹریلوی دار الحکومت کی مملکت ہیں۔ عموماً ریاستیں اور مملکتیں ایک ہی کام کرتی ہیں لیکن ان کے قوانین کچھ فرق ہوتے ہیں۔

## خارجہ تعلقات اور فوج
موجودہ دہائیوں میں آسٹریلیا کے خارجہ تعلقات امریکا سے گہرے تعلقات کے مظہر ہیں۔ آسٹریلیا کی خواہش ہے کہ ایشیا اور بحر اوقیانوس کے ممالک کے ساتھ گہرے تعلقات قائم کیے جائیں۔

آسٹریلیا کی مسلح افواج جنھیں آسٹریلین ڈیفنس فورسز کہا جاتا ہے، شاہی آسٹریلوی بحری فوج، آسٹریلین بری فوج اور شاہی آسٹریلوی ہوائی فوج پر مشتمل ہیں۔ ان کی تعداد 51000 ہے۔ یہ تمام افواج اقوام متحدہ اور علاقائی امن مشنوں، قدرتی آفات کا مقابلہ کرنے، فوجی لڑائیوں میں بھی شامل ہوتی ہیں۔ حکومت کسی بھی فوج سے سربراہ کا تقرر کرتی ہے۔ سال 2006-2007ء کے لیے آسٹریلیا کا دفاعی بجٹ 22 ارب امریکی ڈالر ہے۔

## جغرافیہ
آسٹریلیا کا کل رقبہ 7617930 مربع کلومیٹر ہے۔ یہ سارے کا سارا انڈو آسٹریلین پلیٹ پر واقع ہے۔ اس کے گرد انڈین، جنوبی اور اوقیانوس کے سمندر ہیں۔ آسٹریلیا اور ایشیا کے درمیان میں تیمور اور ارافورا کے سمندر واقع ہیں۔ آسٹریلیا کے پاس کل 34218 کلومیٹر کا ساحل موجود ہے۔

گریٹ بیرئر ریفک جسے دنیا کی سب سے بڑی مونگے کی چٹان ہونے کا درجہ ملا ہوا ہے، آسٹریلیا کے شمال مشرقی ساحل کے بالکل ساتھ ہے اور 2000 کلومیٹر پر پھیلی ہوئی ہے۔ ماؤنٹ اگسٹس کو دنیا کی سب سے بڑی چٹان مانا جاتا ہے۔ آسٹریلیا میں ماؤنٹ کوسکیوسزکو کو سب سے بلند پہاڑ ہونے کا درجہ ملا ہوا ہے جو 2228 میٹر بلند ہے۔ اگرچہ مین لینڈ سے ہٹ کر سب سے بلند پہاڑ ماوسن پیک ہے جو 2745 میٹر بلند ہے۔

اب تک آسٹریلیا کا بڑا حصہ بنجر اور صحرا پر مشتمل ہے۔ آسٹریلیا کو چپٹا ترین براعظم کہتے ہیں۔ اس کی مٹی سب سے پرانی اور سب سے کم ذرخیز ہے۔ اس کے علاوہ یہ خشک ترین براعظم ہے جہاں انسان رہتے ہیں۔ صرف جنوب مشرق اور جنوب مغرب کی طرف کے حصے معتدل درجہ حرارت رکھتے ہیں۔ آبادی کی اکثریت جنوب مشرقی ساحل پر رہتی ہے۔ ملک کے شمالی علاقے استوائی موسم رکھتے ہیں اور یہاں رین فارسٹ، عام جنگلات، گھاس کے میدان، مینگروو دلدلیں اور صحرا ہیں۔ موسم پر سمندری روؤں کا گہرا اثر ہے۔ اسی طرح شمالی آسٹریلیا میں موسمی استوائی ہوا کا کم دباؤ سائیکلون پیدا کرتا ہے۔

## نباتات و حیوانات
اگرچہ زیادہ تر آسٹریلیا نیم بنجر یا صحرائی ہے، اس میں بہت سی اقسام کے ماحول پائے جاتے ہیں۔ ان میں الپائن سے لے کر استوائی رین فارسٹ شامل ہیں۔ اس لیے اسے میگا ڈائورسٹی ملک کہا جاتا ہے۔ اپنی طویل عمر اور زرخیزی میں کمی کی وجہ سے پورے براعظم کا موسم کافی مختلف ہے اور جغرافیائی اعتبار سے بقیہ دنیا سے بہت عرصہ کٹے ہونے کی وجہ سے یہاں کی حیاتیاتی زندگی بہت مختلف اور بہت متنوع نوعیت کی ہے۔ تمام پھولدار پودوں کا 85 فیصد، ممالیہ کا 84 فیصد، پرندوں کا 45 فیصد، ساحل سمندر کی مچھلیوں کا 89 فیصد حصہ عام نوعیت کا ہے اور ہر جگہ پایا جاتا ہے۔ ان قدرتی ماحولوں کی اکثریت کو انسانی مداخلت اور باہر سے لائی گئی مختلف نسلوں کی وجہ سے مٹ جانے کا اندیشہ لاحق ہے۔ وفاقی ماحول کے بچاؤ اور بائیو ڈائورسٹی کے تحفظ کے ایکٹ کو 1999ء میں منظور کیا گیا جو معدومیت کے خطرے سے دوچار انواع کے بچاؤ کا کام کرتا ہے۔

آسٹریلوی لکڑی دار درختوں کی اکثریت سدا بہار ہے اور یہ آگ اور خشک سالی کے عادی ہیں۔ ان میں سفیدہ اور آکاکیاس شامل ہیں۔

## معیشت
آسٹریلیا ایک خوش حال اور مغربی انداز کی معیشت رکھنے والا ملک ہے۔ اس کی فی کس جی ڈی پی آمدنی برطانیہ، جرمنی اور فرانس سے ذرا سا زیادہ ہے۔ انسانی ترقی کے انڈیکس میں اسے تیسرا نمبر دیا گیا ہے۔ اکانومسٹ نے 2005ء میں انسانی معیار زندگی کے ھوالے سے چھٹا نمبر دیا ہے۔ آسٹریلیا کی معیشت میں برآمدی نوعیت کی اشیا کی تیاری نہ ہونا ایک بہت بڑی کمزوری سمجھی جاتی ہے۔ حال ہی میں بڑھتی ہوئی سیاحت اور آسٹریلیا کی برآمدات کی قیمتوں میں اضافے نے اس پر کچھ صورت حال تبدیل کی ہے۔ تاہم کرنٹ اکاؤنٹ کے خسارے کے حوالے سے آسٹریلیا دنیا میں چوتھے نمبر پر آتا ہے۔

ہاک کی حکومت کے دوران معاشی اصلاحات کا عمل شروع کیا گیا جس میں آسٹریلیا کے ڈالر کو 1983ء میں آزاد کر دیا گیا اور جزوی طور پر فنانشل سسٹم کو ڈی ریگولیٹ کیا گیا۔ ہاورڈ کی حکومت نے مائیکرواکنامک اصلاحات کے اس عمل کو جاری رکھا جس میں لیبر مارکیٹ کی جزوی ڈی ریگولیشن اور سرکاری اداروں کی نجکاری، جس میں ٹیلی کمیونیکیشن بہت اہم ہے، شامل ہیں۔ جولائی 2000ء میں ٹیکسوں کے بالواسطہ نظام کی اصلاح کی گئی اوراشیا اور خدمات پر 10 فیصد ٹیکس عائد کیا گیا۔ اس سے ذاتی اور کمپنیوں کے انکم ٹیکس پر انحصار میں کچھ کمی ہوئی۔

جنوری 2007 میں کل 10033480 افراد برسر روزگار ہیں اور اس وقت شرح بے روزگاری 4٫6 فیصدی ہے۔ گذشتہ دہائی سے افراط زر کی شرح 2 سے 3 فیصد تک رہی ہے۔ خدمات کا شعبہ بشمول سیاحت، تعلیم اور معاشی خدمات کل جی ڈی پی کا 69 فیصد حصہ ہیں۔ زراعت اور قدرتی ذرائع کل 3 سے 5 فیصد ہیں۔ آسٹریلیا کی برآمدی منڈیوں میں جاپان، چین، امریکا، جنوبی کوریا اور نیوزی لینڈ شامل ہیں۔

## آبادی
دو کروڑ دس لاکھ آسٹریلوی 19ویں اور 20ویں صدی کے آبادکاروں کی اولاد ہیں جن کی اکثریت برطانیہ اور آئرلینڈ سے آئی تھی۔ پہلی جنگ عظیم کے خاتمے سے اب تک آسٹریلیا کی آبادی چار گنا بڑھ چکی ہے۔ اس کی ایک وجہ پرکشش پروگرام برائے تارکین وطن بھی شامل ہے۔ دوسری جنگ عظیم سے لے کر 2000 ء تک تقریباً 69 لاکھ افراد بطور نئے تارکین وطن کے طور پر آئے۔ اس کا مطلب یہ ہوا کہ آسٹریلوی آبادی کے ہر سات میں سے دو افراد آسٹریلیا سے باہر پیدا ہوئے ہیں۔ زیادہ تر تارکین وطن ہنرمند ہیں لیکن کچھ تعداد پناہ گزین مہاجرین کی بھی ہے۔

آسٹریلیا کے قدیمی باشندوں کی تعداد اب 410003 ہے جو 1976ء میں 115953 کی تعداد سے بہت زیادہ ہے۔ ان لوگوں کی جیل جانے کی اور بے روزگاری کی شرح بہت زیادہ اور تعلیم کی کمی اور اوسط عمر دیگر آسٹریلیوں سے سترہ سال کم ہونا بھی شامل ہے۔
دیگر ترقی یافتہ ممالک کی طرح آسٹریلیا میں بھی آبادی میں بوڑھے لوگوں کی تعداد بڑھ رہی ہے۔ اس سے مراد کم لوگوں کا کام پر جانا اور زیادہ لوگوں کا ریٹائر ہونا ہے۔ اس کے علاوہ بڑی تعداد میں آسٹریلوی ملک سے باہر ہیں۔

سرکاری زبان انگریزی ہے اور اس کا لہجہ مخصوص آسٹریلوی ہوتا ہے۔ 2001ء کے سروے میں یہ سامنے آیا کہ 80 فیصد گھروں میں انگریزی بولی جاتی ہے۔ اس کے بعد چینی، اٹالین اور یونانی بولی جاتی ہیں۔ نئے تارکین وطن کی اکثریت عموماً دو زبانیں بولتی ہے۔ خیال کیا جاتا ہے کہ آسٹریلیا میں 200 سے 300 تک قدیم زبانیں تھیں جب یورپی یہاں آئے۔ اب ان میں سے کل 70 باقی بچی ہیں اور ان میں سے 20 اب مٹ جانے کے خطرے سے دوچار ہیں۔

سرکاری طور پر آسٹریلیا کا کوئی مذہب نہیں ہے۔ 2006ء کے سروے سے ظاہر ہوتا ہے کہ کل آبادی کا 60 فیصد حصہ مسیحی ہے۔ 19 فیصد لادین ہیں۔ 12 فیصد کی طرف سے دیا جانا والا جواب غیر اخلاقی ہونے کی وجہ سے نہیں لکھا جا رہا۔

6 سے 15 سال تک کے بچوں کے لیے اسکول جانا لازمی ہے، کچھ حصوں میں یہ عمر 16 اور کچھ میں 17 سال بھی ہے۔ اس وقت آسٹریلیا کی شرح خواندگی 99 فیصد ہے۔ حکومتی سرمائے سے تعمیر ہونے والی یونیورسٹیوں کی تعداد 38 ہے اور اس کے علاوہ بہت ساری پرائیوٹ یونیورسٹیاں بھی موجود ہیں۔ اکثر یونیورسٹیاں حکومتی امداد سے چلتی ہیں۔ یہاں حکومت کی طرف سے ووکیشنل ٹریننگ کے اسکول بھی قائم ہیں جو TAFE ادارے کہلاتے ہیں۔ یہاں نئے ہنرمند تیار کیے جاتے ہیں۔ اندازہً آسٹریلیا کی 25 سے 64 سال تک کی 58 فیصد آبادی کے پاس ووکیشنل یا اس طرح کی دوسری تعلیم موجود ہے۔

## ثقافت
1788ء سے لے کر 20ویں صدی تک اینگلو سیلٹک انداز کی ثقافت آسڑیلیا میں موجود رہی۔ گذشتہ پچاس سالوں میں آسٹریلوی ثقافت پر امریکی ثقافت اور انگریزی زبان نہ بولنے والے ممالک کے تارکین وطن لوگوں اور آسٹریلیا کے ایشیائی ہمسائیوں کا گہرا اثر پڑا ہے۔ آسٹریلیا کے اپنے ادب، سینما، اوپرا، موسیقی، پینٹنگ، تھیٹر، ڈانس وغیرہ نے بین الاقوامی طور پر اپنی شناخت بنائی ہے۔
آسٹریلیا میں بصری فنون کی پرانی تاریخ موجود ہے جو غاروں میں اور درختوں کی چھال پر قدیم لوگوں کی طرف سے بنائی گئی تصاویر پر مشتمل ہے۔

آسٹریلوی ادب پر بھی مناظر کا گہرا اثر ہوا ہے۔ بینجو پیٹرسن اور ہنری لاسن جیسے لکھاریوں نے آسٹریلوی جھاڑیوں سے اثر قبول کیا ہے۔ 1973ء میں پیٹرک وائٹ کو ادب کا نوبل انعام دیا گیا۔ آسٹریلوی انگریزی کی اصل برطانوی انگریزی سے ہوئی ہے۔

آسٹریلیا میں دو نشری ادارے، تین کاروباری ٹیلی ویژن نیٹ ورک، کئی پے ٹی وی اور بہت سارے عوامی، غیر منافعتی ٹیلی ویژن اور ریڈیو اسٹیشن موجود ہیں۔ آسٹریلوی فلم انڈسٹری نے بہت زیادہ کامیابی حاصل کی ہے۔ ہر بڑے شہر کا اپنا اخبار ہے اور دو قومی اخبارات بھی ہیں۔ پریس فریڈم کے حوالے سے آسٹریلیا کو 2006ء میں 35واں نمبر دیا گیا تھا جو نیوزی لینڈ سے پیچھے اور امریکا سے آگے تھا۔

کھیل کا آسٹریلوی ثقافت پر بہت گہرا اثر ہے۔ اس کے علاوہ موسم بھی ایسا ہے جو بیرونی کھیلوں وغیرہ کے لیے بہت مناسب ہے۔ بین الاقوامی سطح پر آسٹریلیا میں بہت سے کھیلوں کے مقابلے منعقد کیے جاتے ہیں۔ آسٹریلیا کی کرکٹ، ہاکی، نیٹ بال، رگبی لیگ، رگبی یونین، سائیکلنگ، کشتی رانی اور تیراکی میں بہت عمدہ ٹیمیں ہیں۔ قومی سطح پر آسٹریلوی فٹ بال، گھڑ دوڑ، فٹ بال اور موٹر ریسنگ اہم ہیں۔ موجودہ دور میں ہونے والے ہر سمر اولمپک اور ہر دولت مشترکہ کی کھیلوں میں آسٹریلیا نے شرکت کی ہے۔ 1956ء کے اولمپک میلبورن، آسٹریلیا میں منعقد ہوئے تھے۔ 2000ء سے لے کر اب تک آسٹریلیا پہلے پانچ سب سے زیادہ تمغا لینے والے ممالک میں شامل ہے۔ اس کے علاوہ آسٹریلین اوپن جو چار گرینڈ سلیم ٹینس مقابلوں میں سے ایک ہے، بھی ہوتا ہے۔ کھیلوں کے لیے اور مشہور کھلاڑیوں کے لیے حکومتی اور اداراتی مدد عام سی بات ہے۔ ٹی وی پر فٹ بال اور اولمپک کو دیکھنا بھی کافی مقبول ہے۔

### آسٹریلیا میں افغان بستیاں
آسٹریلیا کے ایک محقق اسٹیوینس (Christin Stevens )نے 1989ء میں ایک کتاب بڑی عرق ریزی سے مرتب کی ہے۔ کتاب کانام ”Tin Mosques and Afghan towns “یعنی ”ٹین کی مسجدیں اور افغان بستیاں “372 صفحات کی اس ضخیم کتاب میں اس نے ان اونٹ والوں کی تاریخ بڑی محنت سے جمع کی ہے۔ کتاب کے مقدمے میں انھوں نے لکھا ہے۔ ”یہ افغان اور ان کے جانور وں نے آسٹریلیا کے قلب تک رسائی اس زمانے میں ممکن بنائی جب دوسرے لوگ اس کام میں اکثر ناکام رہے۔ اس کے باوجود ان کے خلاف خوف اور نفرت کا مظاہرہ کیا گیا اور ان کے منفرد معاشرے کو الگ تھلگ کر دیا گیا۔ ان کے مزاج اور طبیعت اوران کی ثقافت کو بہت کم سمجھنے کی کوشش کی گئی، بلکہ ان کے خلاف غلط فہمیاں پائی جاتی ہیں۔

## فہرست متعلقہ مضامین آسٹریلیا
* فہرست متعلقہ مضامین آسٹریلیا
## حوالہ جات

## بیرونی روابط

* 
* حکومت آسٹریلیا کا سرکاری موقع
* آسٹریلیا حکومت
* آسٹریلوی پارلیمان: کون کیا ہے؟
* 
* 
* 
* 

{{Navboxes
|title = 25pxجغرافیائی مقام
|list =
**[[جغرافیائی متناسق نظام]]  <span style="color:darkblue;">(کینبرا)</span>**

زمرہ:آئینی بادشاہتیں
زمرہ:آئینی جمہوریتیں
زمرہ:آزاد خیال جمہوریتیں

زمرہ:آسٹریلیشیا میں ممالک
زمرہ:اقوام متحدہ کے رکن ممالک
زمرہ:انگریزی بولنے والے ممالک اور علاقہ جات
زمرہ:اوقیانوسی ممالک
زمرہ:بحر الکاہل کے کنارے واقع ممالک
زمرہ:بحر ہند کے ممالک
زمرہ:برطانیہ کی سابقہ مستعمرات
زمرہ:جزیرہ ممالک
زمرہ:جی 20 اقوام
زمرہ:جی 20 ممالک
زمرہ:خودکار پیمانے کے ساتھ متعدد تصاویر استعمال کرنے والے صفحات
زمرہ:دو براعظموں میں واقع ممالک
زمرہ:دولت مشترکہ کے رکن ممالک
زمرہ:صوتی مضامین
زمرہ:وفاقی ممالک
زمرہ:ویکی ڈیٹا سے مطابقت رکھنے والی مختصر تفصیل
زمرہ:1901ء میں قائم ہونے والے ممالک اور علاقے

زمرہ:آسٹریلیا